Trener džudo kluba "Lokomotiva" iz Vršca, Viktor Ožegović, tražio od roditelja podršku za vladajuću Srpsku naprednu stranku

* SNS: Za skandal kriv sam trener, koji je član naprednjaka

Foto: facebook Milenko Mihic

On im je uz izvinjenje objasnio da u suprotnom klub neće dobiti sredstva iz gradskog budžeta, pa mališani ne bi imali gde da treniraju.

S druge strane, odbornici SNS u Vršcu osuđuju Ožegovićev potez, napominjući da je on to uradio samoinicijativno. Ožegović je skandalozni dokument podelio na roditeljskom sastanku održanom 1. februara. Pred 30 roditelja rekao je da „ovo prvi put radi, ali da je primoran na to“, jer u protivnom klub neće dobiti sredstva, niti će imati salu za treniranje. Zamolio je roditelje da se potpišu i ostave broj telefona, kako bi se izjasnili kao sigurni glasači.

Odbornica Demokratske stranke u Vršcu Dragana Rakić kaže za Danas da je dokument dobila od jednog roditelja, ali da niko od njih ne želi javno da govori o tome, jer se plaše.

– Neki roditelji su potpisali dokument, drugi su odbili. Rekli su mi da se trener izvinjavao naglasivši da je primoran da to uradi, jer će klub ostati bez sredstava ako ne budu podržali kandidata SNS. U Vršcu je takva situacija da ta stranka ima apsolutnu vlast. Od 45 odbornika oni imaju 29. Na izborima su dobili 20 odborničkih mesta, ali je njih devetoro naknadno prepoznalo energiju Aleksandra Vučića pa je „preletelo“ u SNS – objašnjava Rakić.

Ona dodaje da je na nedavnom konkursu za finansiranje projekata sportskih klubova u Vršcu džudo klubu „Lokomotiva“ opredeljeno 500.000 dinara, ali da je pitanje da li će i taj novac dobiti.

– Ugovor je napravljen tako da će isplata biti „u skladu sa prilivom budžetskih sredstava u toku godine“. To znači da može da se dobije i nula dinara, odnosno da se ne dobije ništa – ukazuje Rakić.

Kako nezvanično saznajemo, nakon što je dokument izašao u javnost, u SNS-u su napravili falsifikat dokumenta gde se u tački 7 umesto za SNS, glas traži za kandidata DJB. Kasnije su promenili priču, ističući da je za skandal kriv sam trener i da niko iz vladajuće stranke nije znao za njegov potez.

– Sredstva su već dodeljena na konkursu i ne razumemo zašto je Viktor Ožegović tražio od roditelja da potpišu sporan dokument. Inače, on sam je član SNS. Suludo je to što je uradio – poručuju iz vršačkog SNS.

Viktor Ožegović juče nije odgovarao na pozive i poruke novinara Danasa.

Inače, ovo nije jedini skandal vezan za raspodelu sredstava za sport u Vršcu. Konkurs za projekte je trajao nedelju dana, što su predstavnici odborničkog kluba DS i DJB ocenili kao vrlo kratko vreme. Opozicioni odbornici podneli su inicijativu za poništavanje rešenja, između ostalog, i što je jednom klubu opredeljeno više od 20 odsto ukupno planiranog budžeta, a sredstva su data i organizaciji koja obavlja delatnost manje od godinu dana.

– Na ove primedbe, kao i tokom cele sednice, odbornici vladajuće većine odgovorili su onako kako se u vršačkoj skupštini nikada nije govorilo i ponašalo – primitivno, ličnim uvredama i omalovažavanjem kolega iz opozicije, onemogućavanjem replika, isključivanjem mikrofona. U narednim danima su lokalni „mediji“, a u stvari propagandna glasila SNS, obmanjivali javnost kako opozicija želi da ugasi klubove – naglašava Dragana Rakić.

Ona dodaje da je aktuelna podela novca za sport „očigledna zloupotreba budžetskih sredstava zarad političkih interesa vlasti“. Članovi odborničkog kluba DS – DJB napominju da džudo klub „Lokomotiva“ u svom članstvu ima dve državne prvakinje, dobre rezultate, te da bi u uređenom sistemu imao i pomoć države.

– Ali u nakaradnom shvatanju politike i poremećenom sistemu vrednosti, pomoć se uslovljava političkim uslugama. Klubovi, deca i roditelji, žrtve su nasilne vlasti. I prethodne vlasti su sasvim sigurno primenjivale ovaj mehanizam, ali ne pamti se kada je to bilo ovoliko ogoljeno i primitivno. Na kraju, ne treba zaboraviti ni štetu koju ovaj slučaj nanosi i u budućnosti, jer kakve se to poruke šalju mladim sportistima, poručuju iz opozicionog odborničkog kluba u Vršcu.

Roditeljski za pomoć naprednjacima Trener džudo kluba „Lokomotiva“ podelio je roditeljima poziv za roditeljski sastanak sa sedam tačaka dnevnog reda. Sedma tačka je glasila: „Pomoć roditelja vezana za Srpsku naprednu stranku“: kapilaran glas podrške klubu ljudi koji nisu članovi stranke i nikada neće ni biti (siguran glas na predstojećim predsedničkim izborima za kandidata SNS)“.

Podržite nas članstvom u Klubu čitalaca Danasa U vreme opšte tabloidizacije, senzacionalizma i komercijalizacije medija, duže od dve decenije istrajavamo na principima profesionalnog i etičkog novinarstva. Bili smo zabranjivani i prozivani, nijedna vlast nije bila blagonaklona prema kritici, ali nas ništa nije sprečilo da vas svakodnevno objektivno informišemo. Zato želimo da se oslonimo na vas. Članstvom u Klubu čitalaca Danasa za 799 dinara mesečno pomažete nam da ostanemo samostalni i dosledni novinarstvu u kakvo verujemo, a vi na mejl svako veče dobijate PDF sutrašnjeg broja Danas. Učlani se